Bob Hewitt se appèl mislukBob Hewitt tydens ‘n vorige hofverskyning. Foto: Werner Beukes / SAPA Die veroordeelde verkragter en voormalige tennisster Bob Hewitt se appèl teen sy vonnis is deur die appèlhof van die hand gewys. Hewitt (76) is verlede jaar tot ses jaar tronkstraf gevonnis nadat hy skuldig bevind is op twee aanklagte van verkragting en een van seksuele aanranding. Drie vroue, vir wie hy in die 1980’s en 1990’s tennisafrigting gegee het, het teen hom getuig. Hewitt is vroeër op borgtog van R10 000 vrygelaat hangende die uitkoms van die appèlsaak. Hewitt het slegs verlof gekry om teen sy vonnis te appelleer en nie teen sy skuldigbevinding nie. Hy sal dus nou sy tronkstraf moet begin uitdien. Hewitt is ŉ voormalige professionele tennisspeler van Australië. Hy het ŉ Suid-Afrikaanse burger geword toe hy in 1967 met ŉ Suid-Afrikaner getroud is. Hewitt het 7 titels in enkelspelle en 65 in dubbelspelle verower, asook al die Grand Slam-dubbeltitels en mans- en gemengde dubbelspelle. Suid-Afrika se enigste Davis-bekertitel in 1974 is aan hom te danke. Sy naam is in 1992 in die internasionale tennis-eregalery opgeteken, maar dit is onbepaald opgeskort ná die saak van seksuele teistering teen hom in November 2012 aanhangig gemaak is. Lees alle vorige berigte oor Bob Hewitt op Maroela Media.